Kevät laulu (Wuorinen)
Riemuten laulelen lintusen lailla,
 Terve sä kultainen kevähän koi!
 Leivoset ilmassa, rastahat mailla,
 Metsot ja pyyt mulle metsissä soi.
 Kas puroset kuten välkkyen nuo
 Hellimmän suutelun ruusuille suo;
 Oi purojen soma helkkävä juoksu,
 Teistä mun rintani lempeä juo!
 Lintujen laulu ja kukkien tuoksu
 Myös sopusointua sieluhun tuo.

 Aukase akkuna, riemua kuulet,
 Kevähän lahjoja nauttia saat!
 Tuoksua kantavat vilppahat tuulet,
 Vuokkoja, kieloja täynnä on maat.
 Vuoret ja laaksot ja nurmikot kai
 Vienosen verhon ne vihreän sai;
 Notkoiss’ on tuomet ja lehmukset sorjat,
 Kummuilla vaahterat, tammet ja muut,
 Kuusien latvoissa on kävyt korjat,
 Tuuheina tuoksuvat pihlaja-puut.

O[lli]. W[uo]r[ine]n.

Lähde: Keski-Suomi 15.4.1871.

Anonyymi
Olli Wuorinen
Runot
Keski-Suomi (lehti)
1871